Minister beloof leefstyloudits vir ministers gou afgehandel | Maroela Media
Die langverwagte leefstyloudits vir kabinetslede sal teen Maart volgende jaar – en dus voor die einde van die huidige finansiële jaar – afgehandel wees.
Jackson Mthembu, minister in die presidensie, het Donderdag in die parlement die onderneming gegee.
Mthembu moes redelik bontstaan in antwoord op 'n vraag deur die DA-LP Solly Malatsi oor hoekom pres. Cyril Ramaphosa al in 2018 se staatsrede die leefstyloudits aangekondig het, maar dit meer as twee jaar later steeds nie gebeur het nie.
Mthembu het toegegee dat leefstyloudits steeds nie ingestel is nie, maar het gesê dit beteken glad nie die kabinet tree oneties op nie.
Ministers verklaar wel hul finansiële en sakebelange aan die sekretaris van die kabinet.
Die minister het ook aangedui 'n konsepmodel vir die uitvoer van leefstyloudits is reeds voltooi en moet nou net deur alle belanghebbendes aanvaar word, dan kan die leefstyloudits plaasvind.
Teen Malatsi en die DA se besware dat dit darem werklik baie lank neem, het Mthembu aangevoer mense moet onthou dis die eerste keer in die geskiedenis van Suid-Afrika dat kabinetslede aan 'n leefstyloudit onderwerp sal word – en dat dit die ANC is wat die voorstel gemaak het.
Hy het wel herhaal dat 'n sperdatum van 31 Maart vir die uitvoering van die oudits gestel is, en nagekom sal word.
Agh nee man! Daar val ek van my stoel af van die lag, en is amper seker ek het my halbeen/stertbeen nou seer gemaak. Doen NDZ se leefstyloudit eerste.
Asof enige van ons nou n woord glo van wat hy sê…… Maar ek sal graag wil weet wat die kaders spandeer in n maand en dink ons sal op ons rug val oor die werklike omvang.
2018 aangekondig en 4 jaar later nog niks gedoen nie.
30% slaagsyfer vir wiskunde is meer algemeen as wat ek gevrees het.
Ne?!! Sal seker nog so 3 jaar + vat. Is alreeds 2 jaar laat. Daar is niks wat GOU afgehandel word in die anc nie. Wonder wat hulle eintlik met oudits beplan – moet seker kyk dat een nie meer het as die ander nie. So waar een minder het as 'n ander sal daar sekere die nodige reelings in plek gestel word om op te maak daarvoor mmmmmmmm?